พายุไต้ฝุ่นนอรา (พ.ศ. 2516)

**พายุไต้ฝุ่นนอรา** () หรือที่ในประเทศฟิลิปปินส์เรียกว่า **พายุซูเปอร์ไต้ฝุ่นลูมิง** () เป็นพายุหมุนเขตร้อนที่มีความรุนแรงที่สุดในบริเวณมหาสมุทรแปซิฟิกทางตะวันตกในช่วงปี พ.ศ. 2516 และเป็นพายุที่มีความรุนแรงที่สุดเป็นอันดับ 4 เท่าที่มีการบันทึกไว้ในประวัติการณ์ทั่วโลก พายุไต้ฝุ่นนอราเป็นพายุดีเปรสชันเขตร้อนลูกที่ 17, พายุโซนร้อนลูกที่ 14 และพายุไต้ฝุ่นลูกที่ 9 ในฤดูพายุไต้ฝุ่นแปซิฟิก พ.ศ. 2516 ก่อตัวขึ้นจากหย่อมความกดอากาศต่ำเมื่อวันที่ 1 ตุลาคม พ.ศ. 2516 อยู่บริเวณมหาสมุทรแปซิฟิกตะวันตก และได้กลายเป็นพายุดีเปรสชันเขตร้อนในวันที่ 2 ตุลาคม ก่อนที่พายุจะทวีกำลังแรงขึ้นอย่างต่อเนื่อง หลังจากเคลื่อนตัวเปลี่ยนทิศทางไปทางทิศตะวันตกเฉียงเหนือ พายุได้เข้าสู่ทวีกำลังแรงขึ้นอย่างรวดเร็วโดยความกดอากาศที่ศูนย์กลางลดลงถึง 77 เฮกโตปาสกาล (มิลลิบาร์ 2.27 นิ้วของปรอท) ภายในเวลา 24 ชั่วโมง ส่งผลให้พายุทวีกำลังแรงขึ้นจนถึงระดับพายุซูเปอร์ไต้ฝุ่นระดับ 5 โดยมีความเร็วลมสูงสุด 1 นาทีที่ 315 กิโลเมตรต่อชั่วโมง (195 ไมล์ต่อชั่วโมง) และด้วยความเร็วลมสูงสุด 10 นาทีที่ 230 กิโลเมตรต่อชั่วโมง (145 ไมล์ต่อชั่วโมง) ความกดอากาศที่ 875 เฮกโตปาสกาล (มิลลิบาร์ 25.84 นิ้วของปรอท) ในวันที่ 5 ตุลาคม ซึ่งในขณะนั้นทำให้พายุไต้ฝุ่นนอราได้กลายเป็นพายุที่มีความรุนแรงที่สุดที่เคยบันทึกไว้ในโลกร่วมกับพายุไต้ฝุ่นไอดาในปี พ.ศ. 2501 ก่อนที่สถิติจะถูกทำลายโดยพายุไต้ฝุ่นทิปในปี พ.ศ. 2522 และพายุเฮอริเคนแพทริเซียในปี พ.ศ. 2558 ในเวลาต่อมาเมื่อพายุเคลื่อนตัวเข้าใกล้ประเทศฟิลิปปินส์ พายุได้เริ่มอ่อนกำลังลงเล็กน้อย และเคลื่อนตัวไปทางทิศเหนือ โดยศูนย์กลางของพายุได้เคลื่อนตัวผ่านทางตะวันออกเฉียงเหนือของเกาะลูซอนเมื่อวันที่ 7 ตุลาคม ก่อนที่จะเคลื่อนตัวไปทางตอนใต้ของประเทศไต้หวัน และขึ้นฝั่งบริเวณทางตอนใต้ของประเทศจีนในวันที่ 10 ตุลาคม หลังจากนั้นพายุก็ได้สลายตัวในวันรุ่งขึ้น นอกจากนี้ ยังเป็นพายุหมุนเขตร้อนที่รุนแรงที่สุดในโลกในปี พ.ศ. 2516 อีกด้วย

ประเทศฟิลิปปินส์กับประเทศไต้หวันได้รับผลกระทบอย่างรุนแรงที่สุดจากพายุไต้ฝุ่นนอราโดยมีผู้เสียชีวิตรวมอย่างน้อยประมาณ 36 ราย ในประเทศฟิลิปปินส์ มีประชาชนประมาณกว่า 1 ล้านคน ได้กลายเป็นผู้ไร้ที่อยู่อาศัยจากทั้งแรงลม และอุทกภัย ความเสียหายทั่วประเทศได้ประเมินไว้อยู่ที่ประมาณ 2 ล้านดอลลาร์สหรัฐ พายุยังทำให้เกิดน้ำท่วมฉับพลัน และกระแสลมรุนแรงที่พัดพาบ้านเรือน สิ่งปลูกสร้าง และพื้นที่เกษตรกรรม ได้รับความเสียหายอย่างมากในหลายพื้นที่ของเกาะลูซอน ส่วนที่ประเทศไต้หวันมีบ้านเรือนได้รับความเสียหายอย่างหนักประมาณกว่า 1,000 หลัง และมีผู้ไร้ที่อยู่อาศัยประมาณกว่า 8,000 คน นอกจากนี้ ยังเกิดเหตุการณ์เรืออับปางหลายครั้งจากอิทธิพลของพายุส่งผลให้มีผู้เสียชีวิตทางทะเลอย่างน้อย 4 ราย ในขณะที่พายุกำลังเคลื่อนตัวขึ้นฝั่งที่ประเทศจีนได้มีรายงานความเสียหายที่สำคัญบางส่วนจากฝนตกหนัก และลมแรง เนื่องจากพายุได้อ่อนกำลังลงอย่างมากก่อนที่จะเคลื่อนตัวขึ้นฝั่ง จึงไม่มีรายงานความเสียหายเช่นในประเทศฟิลิปปินส์ และประเทศไต้หวัน

พายุไต้ฝุ่นนอราได้รับการจดจำว่าเป็นหนึ่งในพายุหมุนเขตร้อนที่รุนแรงที่สุดในช่วงพุทธทศวรรษ 2510 โดยติดอันดับพายุที่มีความกดอากาศต่ำที่สุดเป็นอันดับ 4 ในประวัติการณ์ทั่วโลกในเวลานั้น และยังเป็นพายุที่เกิดการทวีกำลังแรงขึ้นอย่างรวดเร็วที่สุดที่เคยมีการบันทึกไว้ในมหาสมุทรแปซิฟิกตะวันตกจนถึงปัจจุบัน พายุไต้ฝุ่นนอรายังคงถูกใช้เป็นกรณีศึกษาในด้านการวิเคราะห์พลวัตของพายุ และมีความสำคัญในประวัติศาสตร์ของการเตือนภัยล่วงหน้าในเอเชียตะวันออกเฉียงใต้

## การเตรียมการ

### ประเทศฟิลิปปินส์
ก่อนที่พายุไต้ฝุ่นนอราจะเคลื่อนตัวขึ้นฝั่งประเทศฟิลิปปินส์ สายการบินภายในประเทศทั้งหมดที่เข้า และออกจากมะนิลาได้ถูกยกเลิกลง อย่างไรก็ตาม เที่ยวบินระหว่างประเทศไม่ได้รับผลกระทบใด ๆ กองทัพอากาศสหรัฐได้ทำการย้ายเครื่องบินจากฐานทัพคลาร์กไปยังฐานทัพอื่น ๆ ในทวีปเอเชีย นอกจากนี้ โรงเรียนทุกแห่งในมะนิลาก็ถูกสั่งปิด

## ผลกระทบ

### ประเทศฟิลิปปินส์
[left|thumb|289x289px|พายุไต้ฝุ่นนอรากำลังเคลื่อนตัวเข้าใกล้ทางตะวันออกของ[ประเทศฟิลิปปินส์เมื่อวันที่ 5 ตุลาคม พ.ศ. 2516]]
พายุไต้ฝุ่นนอราได้เคลื่อนตัวพัดผ่านชายฝั่งของเกาะลูซอนในฐานะพายุไต้ฝุ่นระดับ 3 ในมาตราเฮอริเคนแซฟเฟอร์–ซิมป์สัน ส่งผลให้เกิดความเสียหายอย่างมากทั่วทางตะวันตกของเกาะลูซอนโดยมีการวัดความเร็วลมแรงสูงสุดที่ท่าเรือกรุงมะนิลาอยู่ที่ 126 กิโลเมตรต่อชั่วโมง (78 ไมล์ต่อชั่วโมง) ลมแรงระดับลมพายุได้พัดกระจายทั่วพื้นที่ และส่งผลให้เกิดไฟฟ้าดับ และการสื่อสารขัดข้องเป็นบริเวณกว้าง ในบาเกียวได้เกิดไฟฟ้าดับเป็นเวลานานประมาณ 6 ชั่วโมง ความเสียหายต่อพืชผลมีอย่างกว้างขวาง เนื่องจากพายุได้เคลื่อนตัวเข้าใกล้ในช่วงเวลาที่เก็บเกี่ยว ปริมาณน้ำฝนสูงสุดจากพายุในประเทศฟิลิปปินส์วัดได้ที่บาเกียวอยู่ที่ประมาณ 338 มิลลิเมตร (13.3 นิ้ว) ส่งผลให้เกิดน้ำท่วมอย่างรุนแรง และเขื่อนอาร์เนโดในจังหวัดปัมปังกาได้รับความเสียหายอย่างหนัก น้ำท่วมได้กระจายไปตามลำน้ำลงไปยัง 8 เมือง ที่อยู่ในระยะทางประมาณ 45 กิโลเมตร (30 ไมล์) ต่อเนื่องลงมา แม้จะมีน้ำท่วม แต่ถนนในพื้นที่ยังคงสามารถสัญจรได้ ในมะนิลาได้เกิดน้ำท่วมส่งผลกระทบให้ประชาชนราวประมาณ 400 คน ต้องอพยพออกจากพื้นที่ ในคาโลโอคันเด็กคนหนึ่งได้เสียชีวิตจากการถูกไฟฟ้าช็อตจากสายไฟที่ขาด
thumb|230x230px|พายุไต้ฝุ่นนอราจากภาพบันทึกสภาพอากาศของมาริเนอร์
พายุไต้ฝุ่นนอราได้คร่าชีวิตประชาชนไปอย่างน้อยประมาณ 24 ราย และทำให้ประชาชนมากกว่า 1 ล้านคน ได้กลายเป็นคนไร้ที่อยู่อาศัย ความเสียหายต่อทรัพย์สินกับพืชผลมีมูลค่าประมาณ 2 ล้านดอลลาร์สหรัฐ พายุไต้ฝุ่นนอราถือเป็นพายุลูกแรกในบรรดาพายุ 3 ลูก ที่เคลื่อนตัวพัดถล่มประเทศฟิลิปปินส์ภายในระยะเวลาเพียง 1 สัปดาห์ โดยมีพายุไต้ฝุ่นแพทซี และพายุไต้ฝุ่นรูธ ได้ตามมาในวันที่ 12 ตุลาคม และวันที่ 15 ตุลาคม ตามลำดับ

### ประเทศไต้หวัน
ในขณะที่พายุไต้ฝุ่นนอรากำลังเคลื่อนตัวพัดผ่านทางตอนใต้ของประเทศไต้หวันได้เกิดคลื่นลมแรงในช่องแคบไต้หวัน และทะเลจีนใต้ จึงส่งผลให้เกิดอุบัติเหตุทางทะเลหลายครั้ง เรือบรรทุกสินค้าของประเทศฟิลิปปินส์ เอเชียน มาริเนอร์ ได้ประสบเหตุในทะเล แต่ลูกเรือทั้งหมด 38 คน ได้รับการช่วยเหลืออย่างปลอดภัย อย่างไรก็ตาม เรือขนส่งสินค้าของประเทศกรีซ บอลติก คลิฟ ได้ล่มลงห่างจากเผิงหูราวประมาณ 150 กิโลเมตร (93 ไมล์) ส่งผลให้ลูกเรือประมาณ 3 ราย ได้เสียชีวิต และมีผู้สูญหายอีกหลายราย ในอีกเหตุการณ์หนึ่งเรือประมงของประเทศไต้หวันได้ถูกซัดเกยฝั่งท่ามกลางคลื่นสูงประมาณ 9.1 เมตร หัวเรือได้รับความเสียหาย และมีลูกเรือเสียชีวิต 1 ราย แต่เรือฟริเกต ยูเอสเอส เวิร์ดเดน ของกองทัพเรือสหรัฐสามารถเข้าช่วยเหลือชาวประมงที่เหลืออีกประมาณ 7 คน แม้จะอยู่ท่ามกลางสภาพทะเลที่อันตราย พายุไต้ฝุ่นนอราได้เคลื่อนตัวผ่านในระยะ 95 กิโลเมตร (59 ไมล์) จากประเทศไต้หวัน พายุได้ส่งผลให้มีลมกระโชกแรง และฝนตกหนักอย่างต่อเนื่อง วัดความเร็วลมกระโชกแรงสูงสุดได้ที่ 126 กิโลเมตรต่อชั่วโมง (78 ไมล์ต่อชั่วโมง) ในเผิงหู ผลกระทบที่รุนแรงที่สุดเกิดจากฝนตกหนักโดยวัดปริมาณน้ำฝนได้สูงสุดอยู่ที่ประมาณ 523 มิลลิเมตร (20.5 นิ้ว) ภายในระยะเวลา 20 ชั่วโมง ในซินกง น้ำท่วมครั้งใหญ่กับดินถล่มจำนวนมากได้ทำให้บ้านเรือนประมาณกว่า 1,000 หลัง รวมถึงสะพาน ถนน และทางรถไฟหลายสาย มีผู้เสียชีวิตในประเทศไต้หวันอย่างน้อยประมาณ 12 ราย มีผู้สูญหายอีกประมาณ 28 ราย และประชาชนอีกประมาณกว่า 8,000 คน ต้องกลายเป็นคนไร้บ้าน

### ฮ่องกง
พายุไต้ฝุ่นนอราได้สร้างลมกระโชกแรงในฮ่องกงโดยวัดได้สูงสุดถึง 95 กิโลเมตรต่อชั่วโมง (60 ไมล์ต่อชั่วโมง) อย่างไรก็ตาม ไม่มีรายงานปริมาณน้ำฝนจากพายุลูกนี้

### ประเทศจีน
แม้พายุไต้ฝุ่นนอราจะเคลื่อนตัวขึ้นฝั่งทางตะวันออกเฉียงใต้ของประเทศจีนในฐานะพายุไต้ฝุ่นระดับ 1 แต่ไม่มีรายงานความเสียหายจากพายุในประเทศจีนในครั้งนี้

## ดูเพิ่ม

* ฤดูพายุไต้ฝุ่นแปซิฟิก พ.ศ. 2516
* รายชื่อของพายุหมุนเขตร้อน
** รายชื่อของพายุนอรา
** รายชื่อของพายุลูมิง

## หมายเหตุ

## อ้างอิง

## แหล่งข้อมูลอื่น

* พายุหมุนเขตร้อนระบบดิจิทัล (Digital Typhoon) ข้อมูลของพายุไต้ฝุ่นนอรา (7315)
* สำนักงานอุตุนิยมวิทยาญี่ปุ่น (JMA) ข้อมูลเส้นทางของพายุไต้ฝุ่นนอรา (7315)
* สำนักงานอุตุนิยมวิทยาไทย (TMD) ข้อมูลเส้นทางของพายุไต้ฝุ่นนอรา (7315)
* ศูนย์เตือนไต้ฝุ่นร่วม (JTWC) ข้อมูลเส้นทางของพายุซูเปอร์ไต้ฝุ่นนอรา (17W)

หมวดหมู่:พายุหมุนเขตร้อนระดับ 5
หมวดหมู่:พายุหมุนเขตร้อน
หมวดหมู่:พายุซูเปอร์ไต้ฝุ่น
หมวดหมู่:พายุไต้ฝุ่นรุนแรง
หมวดหมู่:พายุไต้ฝุ่น
หมวดหมู่:ภัยธรรมชาติในปี พ.ศ. 2516
หมวดหมู่:ประเทศฟิลิปปินส์ในปี พ.ศ. 2516
หมวดหมู่:ประเทศไต้หวันในปี พ.ศ. 2516
หมวดหมู่:ประเทศจีนในปี พ.ศ. 2516
หมวดหมู่:ฮ่องกงในปี พ.ศ. 2516
หมวดหมู่:บทความพายุหมุนเขตร้อน
หมวดหมู่:พายุไต้ฝุ่นในประเทศฟิลิปปินส์
หมวดหมู่:พายุไต้ฝุ่นในประเทศไต้หวัน
หมวดหมู่:พายุไต้ฝุ่นในประเทศจีน
หมวดหมู่:พายุไต้ฝุ่นในฮ่องกง
หมวดหมู่:ภัยพิบัติในประเทศฟิลิปปินส์
หมวดหมู่:ภัยพิบัติในประเทศไต้หวัน
หมวดหมู่:ภัยพิบัติในประเทศจีน
หมวดหมู่:ภัยพิบัติในฮ่องกง